РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/35-15

26. јануар 2015. године

Б е о г р а д

ЗАПИСНИК

18. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 23. ЈАНУАРА 2015. ГОДИНЕ

Седница је почела у 17,15 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Бранислав Блажић, др Нинослав Гирић, др Предраг Мијатовић, проф. др Милета Поскурица, др Александар Радојевић, мр. др Љубица Мрдаковић Тодоровић, др Весна Ракоњац, др Дарко Лакетић, Елвира Ковач, др Милан Латковић, др Љиљана Косорић.

Седници нису присуствовали чланови Одбора: проф. др Милан Кнежевић, др Радослав Јовић, проф. др Душан Милисављевић и Милена Ћорилић, Невена Стојановић, као ни њихови заменици.

Поред чланова Одбора седници је присуствовао народни посланик Срђан Кружевић.

На предлог председнице Одбора, једногласно, усвојен је следећи:

Д н е в н и р е д

1. Закључак Одбора о активностима поводом разматрања значаја вакцинације у спречавању обољевања од заразних болести;

2. Повлачење из процедуре амандмана Одбора на чл. 14, 16. и 21. Предлога закона о превенцији и дијагностици генетичких болести, генетички условљених аномалија и ретких болести.

Прва тачка дневног реда – Закључак Одбора о активностима поводом разматарања значаја вакцинације у спречавању обољевања од заразних болести

Председник Одбора проф. др Славица Ђукић Дејановић, нагласила је да је седницу о теми вакцинације сазвала на иницијативу министра здравља, како би Одбор заједно са стручњацима из ове области послао поруку грађанима и родитељима о значају вакцинације у спречавању обољевања од заразних болести, односно да јавност чује мишљење стручњака о овом питању које је утемељено на чињеницама и доказима.

Полазећи од става да грађани од надлежних ограна с правом очекују мишљење и помоћ, министар је на седници сугерисао да Одбор о теми вакцинације једном месечно организује састанке заједно са стручњацима, ради праћења ситуације са вакцинисањем деце.

Сагласно томе, председник Одбора проф. др Славица Ђукић Дејановић предложила је да Одбор прихвати предлог министра и да у наредном периоду док за то постоји потреба, Одбор држи редовне месечне седнице на које ће позивати представнике институција и струке, како би се пратила ситуација и разговарало о постигнутим резултатима у овом домену. Активности би имале за циљ подизање нивоа информисаности и свести грађана о значају имунизације у спречавању ширења заразних болести. Предложила је да се омогући присуство и грађанима који мисле другачије о овом питању с обзиром да ове седнице имају едукативни карактер и да треба да допринесу разумевању и значају вакцинације.

Одбор је једногласно закључио да ће једном месечно организовати седнице ради праћења ситуације у вези са вакцинисањем као и едукације јавности о значају имунизације у спречавању обољевања од заразних болести.

Друга тачка дневног реда – Повлачење из процедуре амандмана Одбора на чл. 14, 16. и 21. Предлога закона о превенцији и дијагностици генетичких болести, генетички условљених аномалија и ретких болести

Након консултација, Одбор је одлучио да повуче из процедуре амандмане Одбора на чл. 14, 16. и 21. Предлога закона о превенцији и дијагностици генетичких болести, генетички условљених аномалија и ретких болести.

Одбор је већином гласова донео Одлуку о повлачењу наведених амандмана из скупштинске процедуре и о томе је обавестио Народну скупштину.

Седница је завршена у 17,20 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић